Oliver Antman

Oliver Antman (s. 15. elokuuta 2001 Vantaa) on suomalainen jalkapalloilija. Pelipaikaltaan hän on laitapelaaja. Seuratasolla Antman edustaa Skotlannin Valioliigassa pelaavaa Rangersia.
Seurajoukkueet.
Antman on Korson Palloseuran kasvatti. KOPSE:n lisäksi Antman on Suomen juniorisarjoissa edustanut HJK:ta (2011–2013), Legirus Interiä (2015–2016), Tikkurilan Palloseuraa (2017) ja Gnistania (2018). Hän kävi FC Barcelonan testileirillä kesällä 2012 ja vietti lopulta vuoden 2014 Espanjassa CF Dammin juniorijoukkueessa.
Kaudella 2017 Antman pelasi viisi Kolmosen ottelua TiPS:ssa. Hän pelasi ensimmäisen ottelunsa Kolmosessa 15-vuotiaana 12. toukokuuta, kun TiPS voitti kotiottelussa PPJ:n 5–1.
Kaudella 2018 Antman pelasi seitsemän Kakkosen ottelua Gnistanissa. Hänen ensimmäinen ottelunsa Kakkosessa oli 16-vuotiaana 28. huhtikuuta pelattu Gnistan–MyPa, joka päättyi 3–0. Antman teki Kakkosen kaudella 2018 Gnistanille yhden maalin 20. kesäkuuta pelatussa 1–1-tasapeliin päättyneessä kotiottelussa FC Vaajakoskea vastaan.
Kesällä 2018 Antman muutti Tanskaan ja liittyi FC Nordsjællandin harjoituksiin. 50 000 euron siirto tanskalaisseuraan tapahtui virallisesti 27. syyskuuta 2018. Kyseessä oli ensimmäinen kerta Gnistanin historiassa, kun seura myi pelaajansa ulkomaille. Antman pelasi ensimmäisen ottelunsa Tanskan Superliigassa 17-vuotiaana 30. maaliskuuta 2019, kun FC Nordsjælland pelasi maalittomaan tasapeliin päättyneen vierasottelun FC Midtjyllandia vastaan. Hän tuli vaihdosta kentälle Mohammed Kudusin tilalle 87. minuutilla. Avausmaalinsa Nordsjællandin paidassa hän teki 19. helmikuuta 2020 Horsensia vastaan. Elokuussa 2020 hän jatkoi sopimustaan kesään 2024 ja syyskuussa 2022 edelleen kesään 2025. 
Tammikuun lopulla 2023 Antman siirtyi loppukauden mittaisella lainasopimuksella Eredivisieen FC Groningenin riveihin. Hän onnistui maalinteossa heti debyytissään FC Twenteä vastaan. Hän pelasi kaikkiaan 11 Alankomaiden pääsarjan ottelua, joista kahdeksassa hän oli avauskokoonpanossa. Hän teki maalin vielä huhtikuussa Utrechtia vastaan ja antoi lisäksi yhden maalisyötön. 
Antman pelasi Nordsjællandissa kesään 2024 mennessä kaikkiaan 63 Tanskan superliigan runkosarjan ottelua, joissa hän teki kahdeksan ja syötti neljä maalia. Mestaruussarjassa hän pelasi 24 ottelua, joissa teki kolme maalia ja antoi kaksi maalisyöttöä. Putoamissarjan yhdeksässä ottelussa hän teki kaksi maalia.
Elokuussa 2024 Antman siirtyi vuoteen 2027 ulottuvalla sopimuksella Eredivisieen Go Ahead Eaglesin joukkueeseen. Tulokaskaudellaan hän pelasi 32 sarjaottelua, joissa 28:ssä hän oli avauskokoonpanossa. Hän teki maalin joulukuussa Utrechtia ja tammikuussa entistä lainaseuraansa Groningenia vastaan. Maaliskuun alussa hän teki kaksi maalia Go Ahead Eaglesin voittaessa PSV Eindhovenin 3–2. Hän teki samassa kuussa maalin myös NEC Nijmegenia ja Feyenoordia vastaan. Hän antoi liigakauden aikana 15 maalisyöttöä, millä voitti sarjan syöttöpörssin. KNVB-cupin välierässä hän syötti voittomaalin Go Ahaead Eaglesin kukistaessa PSV Eindhovenin. Hän oli avauskokoonpanossa voitokkaassa cupfinaalissa AZ Alkmaaria vastaan. Hänet otettiin loukkaantumisen vuoksi jatkoajalla vaihtoon.
Elokuussa 2025 Antman siirtyi nelivuotisella sopimuksella skotlantilaisseura Rangersiin. Mediatietojen mukaan Rangers maksoi hänestä noin 5 miljoonan punnan (5,75 miljoonan euron) siirtokorvauksen.
Maajoukkue.
Antman pelasi Suomen alle 18-, 19- ja 21-vuotiaiden maajoukkueissa. Hän teki debyyttinsä Huuhkajissa 26. syyskuuta 2022 Kansojen liigan vieraspelissä Montenegroa vastaan ja hän teki ottelussa heti ensimmäisen maajoukkuemaalinsa Suomen voittaessa pelin 2–0. Hän teki maalin myös seuraavassa maaottelussaan Pohjois-Makedoniaa vastaan. Hän pelasi viisi EM-karsintaottelua vuonna 2023 ja teki kolme maalia: Tanskaa vastaan maaliskuussa, Sloveniaa vastaan kesäkuussa ja Kazakstania vastaan syyskuussa. Kuudennen maajoukkuemaalinsa hän teki Skotlantia vastaan kesäkuussa 2024 ja seitsemännen MM-karsintaottelussa Maltaa vastaan maaliskuussa 2025.
Yksityiselämä ja lapsuus.
Oliver Antmanin vanhemmat ovat Robert ja Susanna Antman. Perhe oli liikunnallinen, myös vanhemmat sisarukset Daniel, Olivia ja Emilia harrastivat jalkapalloa lapsena. Oliver Antmankin liittyi Korson Palloseuraan jo kolmevuotiaana. Espanjalainen FC Barcelona kiinnostui Oliver Antmanista jo kahdeksanvuotiaana, ja hän harjoitteli 10-vuotiaana seuran junioreiden kanssa, mutta lopulta Antman ei FC Barcelonaan päässyt. Vuonna 2013 perhe asui vuoden Barcelonassa, jolloin Antman pelasi Cornellà- ja CF Damm-nimisissä seuroissa. Oliver Antmanilla on yksi tytär.